إستثمار ... ولا مضاربة ... ولا 

سؤال ..؟؟

سؤال يبدو في ظاهره سهل .... ولكن الإجابة عليه إجابة نموذجية .. صعب جدا ... أو حتى إجابة غير نموذجية .. دة الإجابة عليه حتى في الهامش .. صعب جدا ..

لآن كل واحد فينا عنده ازدواجية في معطياته ، في أهدافه ، ازدواجيته في هذه المفردات أفرزت ازدواجية في الإستراتيجية الخاصة به ، يشتغل مستثمر ولا يضارب .. يعمل إيه .. السوق صعب .... غصب عنه وعنى وعنك ..

إحنا بنعانى من الازدواجية في كل حاجة .. السوق فيه ازدواجية ،القرارات ، التنمية ، طرق الرزق ، حتى داخل نفسك ... هتلاقيها برضة عنده ازدواجية ..
إحنا في سوف مزدوج وبالتالي إحنا جيل الازدواجية ... معذورين والله ..

طيب نعمل إيه ... تيجوا نتدرب ... ندرب نفسنا بنفسنا ..
إيه رأيكم ...؟


أنت إيه مستثمر ..ولا مضارب ...ولا ؟
أنت مين فيهم ؟ أنت إيه ؟

هوة المهم تعرف أنت مين فيهم ؟ ولا المهم أنت عاوز إيه ؟
المهم تعرف بتشتغل إزاى ؟ ولا النتيجة إيه ؟
المهم تفهم وتحلل ؟ ولا تمشى ورا اللي فاهم واللي مش فاهم ؟
المهم تتاجر ؟ ولا تضارب ؟ولا تستثمر ؟ ولا إيه ؟
إيه رايكم ؟؟


هوة المهم أشترى وأبيع زى ما بيقولوا ولا المهم أفهم هم بيقولوا كدة ليه ؟
هوة المهم أفهم هوة تجميع ولا تصريف ؟ هوة لم ولا رش ؟ هوة تصحيح ولا انهيار ؟
ولا المهم أمشى وراهم وبس ؟
قولوا يابتوع التحليل الفني ؟ طيب بلاش .. قولوا يابتوع التحليل المالي ؟ نعمل إيه ؟
هوة السوق فيه إيه .. بيقولوا هينزل ؟ بيقولوا هيطلع ؟
مش بيحصل دة كل يوم ...
إيه رايكم ؟؟


هوة المهم اشتغل وبس ؟ ولا المهم أكسب ؟
المهم أحافظ على فلوسي ؟ ولا أنميها كمان ؟
المهم لما اكسب أعمل إيه ؟ ولا المهم إني كسبت وأروح وتوبة بلا بورصة بلا ... ؟
إيه رأيكم ؟؟


هوة المهم أتعلم التحليل الفني ولا أتعلم التحليل المالي ؟
مين هيكسبنى أكثر .مين أضمن .. مين أسرع ؟
هوة المهم أشتغل بفلوسي ولا ممكن بالهامش علشان أكسب أكثر ؟
هوة المهم أشترى تانى قبل ما أبيع اللي معايا بسعر غالى ؟ ولا المهم أستنى لما السعر يطلع لي ؟ ولا أخرج وأجرى أحسن ينزل ؟
إيه رأيكم ؟؟


هوة المهم إني ما اخسرش ؟ ولا المهم إني أتعلم ما اخسرش ؟
المهم لو خسرت أخرج ؟ ولا المهم أتعلم أغطى خسارتى وأبتدى تانى أقوى؟
المهم إني ما اغلطش ؟ ولا المهم أتعلم من أخطائى ؟
إيه رأيكم؟؟


هوة المهم إني ممنوع عليه الغلط ؟ ولا إني ما أكررش الغلط ؟
هوة لازم كل مرة أنا اللي أغلط علشان أتعلم ؟
هوة لازم كل مرة أنا اللي أدفع الثمن ؟
ما ينفعش لو غيري غلط أتعلم برضه ، من غير ما أدفع أنا ؟
ما ينفعش نعرف أخطاء بعض .. ونتعلم منها ..
ما ينفعش نستفيد من الأخطاء ؟
إيه رأيكم ؟؟؟


تيجوا ندرب نفسنا ...
تيجوا نفتح حوار للتدريب مع نفسنا ..
تيجوا نعلم بعض من أخطاءنا وما نكررهاش ..
تيجوا نتعلم صح ...


مش عيب إننا نغلط ..
مش عيب إننا في يوم ما نعملش اللي مفروض نعمله صح ..
مش عيب نقول إحنا النهاردة كان أداءنا وحش أوى..
مش عيب نبص ورا ونتعلم ..
مش عيب نخسر ..
مش عيب نبكى ..
مش عيب نندم ...

لكن العيب إننا ما نتعلمش ..ما ندربش على إننا ما نغلطش تانى ..
العيب نسكت ونكمل ونمشى مع القطيع ..
العيب نكابر وما نعترفش بأننا لازم نقف ونقول غلط كفاية ..
العيب نقول صح وإحنا مش عارفين ..
العيب ما نتعلمش ..ما ندربش ..وباب العلم مفتوح قدامنا ..
العيب نسكت وما نقولش غلطاتنا بصوت عالي ..

إيه رأيكم ؟؟؟؟ نتدرب .... ونتعلم صح .. ونكمل ... ولا ؟؟؟؟
إيه رأيكم ....؟؟؟؟
د. جيهان جمال

